b'\n_START_ARTICLE_\nEagles\n_START_SECTION_\nPo\xc4\x8detak\n_START_PARAGRAPH_\nEagles su osnovala \xc4\x8detiri glazbenika okupljena u Los Angelesu, koji su u najve\xc4\x87i grad Kalifornije do\xc5\xa1li iz unutra\xc5\xa1njosti Sjedinjenih Dr\xc5\xbeava i koji su u svijet rocka u\xc5\xa1li kao \xc4\x8dlanovi razli\xc4\x8ditih sastava. Basist Randy Meisner ro\xc4\x91en je u Nebraski i 1964. je stigao u Los Angeles. Prvotno je bio \xc4\x8dlan "The Soul Survivorsa", da bi 1968. preko grupe "Poco" stigao u prate\xc4\x87i sastav Rickyja Nelsona "The Stone Canyon Band".  Bernie Leadon, gitarist, bend\xc5\xbeist i mandolinist ro\xc4\x91en je u Minnesoti, a u Los Angeles je stigao 1967. te se preko grupe "Hearts & Flowers" , a zatim i "Dillard & Clark" skrasio u "The Flying Burrito Brothers". Bubnjar i pjeva\xc4\x8d, Teksa\xc5\xa1anin Don Henley je u Los Angeles stigao 1970. s grupom "Siloh" s kojom je prije raspada snimio i istoimenu plo\xc4\x8du. Gitarist Glenn Frey je ro\xc4\x91en u Detroitu, u kojem je povremeno nastupao u prate\xc4\x87em sastavu Boba Segera. U ljeto 1968. preselio se u Los Angeles i s J.D. Southerom osnovao duet "Longbranch Pennywhistle", koji tako\xc4\x91er idu\xc4\x87e godine snima istoimeni album.\n_START_SECTION_\nOsnutak Eaglesa\n_START_PARAGRAPH_\nU prolje\xc4\x87e 1971. Frey i Henley unajmljeni su u prate\xc4\x87i sastav Linde Ronstadt, dok su Meisner i Leadon pozvani za potrebe ljetne turneje. Tijekom turneje njih \xc4\x8detvorica svirali su zajedno na samo jednom koncertu, ali se njihova zajedni\xc4\x8dka svirka pojavila na sljede\xc4\x87em albumu Linde Ronstadt, koji je iza\xc5\xa1ao po\xc4\x8detkom sljede\xc4\x87e godine. No, i taj jedan zajedni\xc4\x8dki nastup bio je dovoljan da se rodi ideja o osnivanju samostalnog sastava. Kako su svi \xc4\x8dlanovi ve\xc4\x87 bili dobro uhodani u glazbenom svijetu, zahvaljuju\xc4\x87i poznanstvima i reputaciji ve\xc4\x87 u rujnu 1971. godine potpisuju ugovor s managerom Davidom Geffenom, u kojem se obvezuju da \xc4\x87e \xc4\x8dim prije snimiti plo\xc4\x8du za njegovu izdava\xc4\x8dku ku\xc4\x87u "Asylum Records". Dogovorili su se da sastav ponese ime "Eagles" (Orlovi) i u namjeri da prate country-rock stil "The Byrdsa" i "Burritosa" s dodatkom \xc5\xbee\xc5\xa1\xc4\x87eg ritma, u velja\xc4\x8di 1972. odletjeli na snimanje u Englesku. Pod producentskom palicom Glyna Johnsa u studiju su proveli dva tjedna i dovr\xc5\xa1ili svoj prvijenac. Istoimena plo\xc4\x8da svjetlo dana ugledala je u srpnju i u\xc5\xa1la u "Top 20", a ve\xc4\x87 nakon godinu i pol postala je zlatna. Albumu je prethodio prvosvibanjski singl "Take It Easy", koji je do\xc5\xa1ao do dvanaestog mjesta "Billboardove" ljestvice, a pjesma je postala njihov za\xc5\xa1titni znak i obavezan dio svakog koncerta._NEWLINE_Spoj countryja s kalifornijskim surf rockom i usavr\xc5\xa1avanje bluegrass ritmova stopljenih u nje\xc5\xbene balade i mekane pop zvukove o vezama, automobilima i lutanjima su im ve\xc4\x87 u samom startu donijeli prepoznatljivost i veliki broj obo\xc5\xbeavatelja. S prvijenca su skinuli jo\xc5\xa1 dva singla: "Peaceful Easy Feeling" koji je u\xc5\xa1ao u "Top 20", i "Witchy Woman", koji je na ljestvici stigao do broja devet._NEWLINE_Krajem 1972. i po\xc4\x8detkom 1973. godine "Eagles" su nastupali na brojnim koncertima kao predgrupa, a potom su se ponovo uputili preko Atlantika na snimanje drugog albuma. U "Islandovim" studijima u Londonu, ponovo pod producentskom palicom Glyna Johnsa, snimaju "Desperado", baziran na ikonografiji Divljeg zapada - omot albuma prikazivao je \xc4\x8dlanove sastava kao kaubojsku sastavu "Doolin-Dalton". Naslovna pjesma "Desperado", koja je vremenom tako\xc4\x91er postala njihov standard i najpoznatija me\xc4\x91u jedanaest na albumu, nikada nije izdana kao singl. Zanimljivo je i da ju je, me\xc4\x91u ostalima, prepjevala i sama Linda Ronstadt._NEWLINE_Album se na\xc5\xa1ao u prodaji 17. travnja 1973. \xc4\x8cak osam pjesama potpisuju Don Henley i John Frey, a po prvi put i Leadon pokazuje svoje umije\xc4\x87e na bend\xc5\xbeu i mandolini. Skinuta su samo dva singla: "Outlaw Man" i "Tequila Sunrise", od kojih je ovaj potonji jedva u\xc5\xa1ao u "Top 40"._NEWLINE_Nakon kratke turneje kojom su predstavljali "Desperado", grupa se uputila na snimanje novog LP-ja, no u londonskim studijima "Olympica" snimili su samo dvije pjesme: "You Never Cry Like A Lover" i "The Best Of My Love", a onda je izme\xc4\x91u "Eaglesa" i producenta Glyna Johnsa do\xc5\xa1lo do raskola. Njihova \xc5\xbeelja i potreba da sviraju \xc5\xbee\xc5\xa1\xc4\x87u rock glazbu sukobila se s Glynovim vi\xc4\x91enjem country-rock sastava. Ostav\xc5\xa1i bez producenta, kvartet je po\xc4\x8detkom 1974. krenuo na kratku turneju koju je otvarao gitarist i pjeva\xc4\x8d Joe Walsh. Ta kombinacija dovela je do toga da su anga\xc5\xbeirali Walshovog producenta Billa Szymczyka, pa su mogli nastaviti snimanje zapo\xc4\x8detog albuma. Plo\xc4\x8da je dovr\xc5\xa1ena u Los Angelesu, u studijima "Record Planta", a Szymczyk je sa sobom doveo i starog Leadonovog prijatelja, gitarista Dona Feldera, koji je de\xc4\x8dke toliko impresionirao svirkom, da su ga pozvali da se pridru\xc5\xbei sastavu._NEWLINE_"On the border" je u trgovine stigao 22. o\xc5\xbeujka, a do lipnja je LP u\xc5\xa1ao u "Top 10" i postao zlatan, \xc4\x8dime je postao najprodavaniji album "Eaglesa" do tada. Prvi single "Already Gone" isti je mjesec u\xc5\xa1ao me\xc4\x91u 20 najslu\xc5\xa1anijih pjesama._NEWLINE_Drugi singl skinut s albuma bio je "James Dean", no pravi "bum" napravio je tre\xc4\x87i singl, izdan u studenom 1974. godine. "The Best Of My Love" priskrbio im je puno ve\xc4\x87i auditorij i nekoliko "Grammy" nominacija, a po\xc4\x8detkom sljede\xc4\x87e godine stigao je i na sam vrh pop ljestvice.\n_START_SECTION_\nNa vrhu\n_START_PARAGRAPH_\n\xc4\x8cetvrti album, nazvan "One Of These Nights" sniman je u studijima u Miamiju i Los Angelesu, a iza\xc5\xa1ao je 10. srpnja 1975. godine. Reflektirao je privatni \xc5\xbeivot mladih Amerikanaca i razo\xc4\x8daranje stanovni\xc5\xa1tva Sjedinjenih Dr\xc5\xbeava politi\xc4\x8dkim zbivanjima sredinom sedamdesetih._NEWLINE_S plo\xc4\x8de su skinuta tri singla: "One Of These Nights", "Lyin\' Eyes" i "Take It To The Limit" i svi su u\xc5\xa1li u "Top 5", dok je naslovni singl stigao do broja jedan._NEWLINE_Album je isti mjesec kada je iza\xc5\xa1ao postao zlatan, a uz dvije "Grammy" nominacije, za album godine i singl godine ("Lyin\' Eyes"), osvojili su kipi\xc4\x87 za istu pjesmu u kategoriji najbolje pop izvedbe grupe s vokalom._NEWLINE_Grupa je krenula na veliku svjetsku turneju, po\xc4\x8dev\xc5\xa1i sa Sjedinjenim Dr\xc5\xbeavama i Europom, da bi krajem godine uslijedio \xc5\xa1ok: nezadovoljan monopolom koji su imali Henley i Frey na pisanje pjesama, Bernie Leadon ih je napustio. Zamijenjen je Joem Walshem uslijed turneje, koji je sastavu dao dodatnog hard-rock \xc5\xa1tiha._NEWLINE_U tom trenutku, "Eagles" se moglo s punim pravom nazvati superzvijezdama, ali u\xc4\x8dvr\xc5\xa1\xc4\x8divanje njihovog statusa tek je uslijedilo. Zbog turneje i podu\xc5\xbeeg izbivanja iz studija, te bez konkretne ideje za novi materijal, \xc4\x8dlanovi grupe se odlu\xc4\x8duju za kolekciju singlova. Po\xc4\x8detkom 1976. godine, to\xc4\x8dnije 17. velja\xc4\x8de "Asylum Records" izdaje kompilaciju "Their Greatest Hits 1971-1975". Album je postao najprodavaniji u povijesti Sjedinjenih Ameri\xc4\x8dkih Dr\xc5\xbeava, prvi u povijesti koji je postao platinasti s prodajom preko milijun kopija, kasnije je postao i dijamantni, a do danas je prodan u preko 40 milijuna primjeraka._NEWLINE_Nakon 18 mjeseci na tr\xc5\xbei\xc5\xa1tu se pojavio i peti studijski album. Sniman od o\xc5\xbeujka do listopada 1976. godine, tako\xc4\x91er u Los Angelesu i Miamiju, "Hotel California" iza\xc5\xa1ao je 6. prosinca. U samo jednom tjednu plo\xc4\x8da je dosegla platinastu nakladu, u sije\xc4\x8dnju 1977. stigla je na broj jedan "Billboardove" ljestvice, da bi na kraju dosegla brojku od preko 10 milijuna prodanih kopija._NEWLINE_Album je dotakao teme nevinosti, ovisnosti o drogama, smrti, isku\xc5\xa1enja, teme povr\xc5\xa1nih ljubavnih veza, razvoda, ameri\xc4\x8dke ekspanzije i ameri\xc4\x8dkog sna. \xc4\x8clanovi sastava su album opisali kao metaforu propadanja Amerike u materijalizam i dekadenciju. Singlovi "Hotel California" i "New Kid In Town" stigli su do broja jedan, dok je "Life In The Fast Lane" u\xc5\xa1ao u "Top 20". "Hotel California" dobio je "Grammy" za singl godine i bio nominiran za pjesmu godine, dok je plo\xc4\x8da bila nominirana za album godine i za pop dostignu\xc4\x87e 1977._NEWLINE_Nakon zavr\xc5\xa1ene svjetske turneje u rujnu 1977., jo\xc5\xa1 jedan \xc4\x8dlan je napustio grupu. Iscrpljen od neprekidne turneje i \xc4\x8destih odlazaka u studio, Randy Meisner biva zamijenjen Timothyjem Schmitom iz grupe "Poco", u kojoj je prije tako\xc4\x91er zamijenio Meisnera. U novoj postavi "Eagles" su po\xc4\x8deli raditi na novom albumu u o\xc5\xbeujku 1978. i trebalo im je godinu i pol da ga zavr\xc5\xa1e. Sniman u studijima na pet lokacija u Los Angelesu i na Floridi, "The Long Run" bio je prvotno zami\xc5\xa1ljen kao dvostruko izdanje, ali se na kraju ipak pojavio kao jednostruki album. Kada se pojavio 24. rujna 1979. na tr\xc5\xbei\xc5\xa1tu, prvi tjedan je debitirao kao broj 2 na ljestvicama da bi ve\xc4\x87 idu\xc4\x87i tjedan skinuo "In Through The Out Door" "Leda Zeppelina" s broja jedan.\n_START_SECTION_\nRaspad\n_START_PARAGRAPH_\n"The Long Run" je iznjedrio tri "Top 10" singla: rockersku "Heartache Tonight", baladu "I Can\'t Tell You Why" i "In The City", pjesmu koju je prvo snimio Walsh za potrebe filma "The Warriors" (Ratnici podzemlja). Pjesma "Heartache Tonight" je dobila i "Grammyja" za najbolju rock izvedbu grupe s vokalom._NEWLINE_Godine 1980. "Eagles" su bili na velikoj ameri\xc4\x8dkoj turneji, koja je dovela do raspada grupe 31. srpnja iste godine, iako je njihov kraj slu\xc5\xbebeno objavljen tek u svibnju 1982. Bilo kako bilo, turneju je slijedila i dupla live plo\xc4\x8da jednostavno nazvana "Eagles Live". Izdana u studenom 1980. godine, plo\xc4\x8da je u\xc5\xa1la u "Top 5" i postala multiplatinasta. Single skinut s albuma bio je "Seven Bridges Road" koji je u\xc5\xa1ao u "Top 40".\n_START_SECTION_\nPonovno okupljanje i turneja\n_START_PARAGRAPH_\nGodine 1994. grupa se ponovo okupila, a iste godine, tijekom velike turneje, iza\xc5\xa1ao je live album "Hell Freezes Over". Turneja je, s prekidima, potrajala do 1996. Narednih godina slijedile su druge turneje i brojni kompilacijski albumi.\n_START_SECTION_\nLong Road Out Of Eden\n_START_PARAGRAPH_\nDana 30. listopada 2007. "Eagles" su izdali prvi studijski album nakon 28 godina, "Long Road Out Of Eden". Prvu \xc4\x87e godinu album u SAD-u biti mogu\xc4\x87e skinuti s web stranice grupe, te kupiti samo u trgova\xc4\x8dkim lancima Wal-Mart i Sam\'s Club. U ostalim \xc4\x87e zemljama album biti mogu\xc4\x87e kupiti na uobi\xc4\x8dajenim mjestima. Kako se i o\xc4\x8dekivalo, album je debitirao na broju 1 u SAD-u, Velikoj Britaniji, Australiji, Novom Zelandu, Nizozemskoj i Norve\xc5\xa1koj._NEWLINE_Don Henley je objavio da je ovo ujedno i posljednji album "Eaglesa" te da grupa vi\xc5\xa1e ne\xc4\x87e snimati nove materijale.'